กรุงไทยงัดเงินฝาก18เดือนดอกเบี้ย5.5%
กรุงไทยเพิ่มความมั่งคั่งให้ลูกค้าเปิดรับเงินฝาก 18 เดือนดอกเบี้ย 5.5% ในงาน SET in the City
15 พ.ย. 2553

กรุงไทยเพิ่มความมั่งคั่งให้ลูกค้าเปิดรับเงินฝาก 18 เดือนดอกเบี้ย 5.5% ในงาน SET in the City
นางกิตติยา โตธนะเกษม รองกรรมการผู้จัดการ สายงานบริหารการเงิน ธนาคารกรุงไทย เปิดเผยว่า ธนาคารพร้อมกลุ่มบริษัทธุรกิจการเงินในเครือ จะนำผลิตภัณฑ์ทางการเงินและการลงทุน ไปร่วมงานมหกรรมการลงทุน SET in the City กรุงเทพมหานคร 2010 ระหว่างวันที่ 18-21 พ.ย.นี้ ที่บริเวณชั้น 5 ห้างสรรพสินค้าสยามพารากอน ภายใต้แนวคิด KTB Wealth Station หรือสถานีนำทางสู่ความมั่งคั่งทางการเงิน โดยนำทีมผู้เชี่ยวชาญและมืออาชีพจากบริการ “กรุงไทยธนบดี” ที่ปรึกษาวางแผนการเงินส่วนบุคคล ช่วยวางแผนทางการเงิน และให้คำปรึกษาด้านการเงินการลงทุนผ่านเครื่องมือและระบบที่ทันสมัย
ทั้งนี้ ธนาคารได้นำเงินฝากประจำ 18 เดือน KTB 555 ดอกเบี้ยสูงสุดถึง 5.55 %ต่อปีมาให้บริการลูกค้า ธนาคารได้แบ่งบูธเป็น 4 โซนที่ครอบคลุมทุกความต้องการของลูกค้า โดยโซนที่ 1 ให้บริการและคำปรึกษาด้านสินเชื่อเพื่อที่อยู่อาศัย สินเชื่อเพื่อผู้ประกอบการ SMEs สินทรัพย์พร้อมขาย โซนที่ 2 ให้บริการ “กรุงไทยธนบดี” ที่ปรึกษาวางแผนการเงินส่วนบุคคล โดยให้บริการวางแผนการเงิน บริการตรวจสุขภาพทางการเงิน และบริการจัดพอร์ตการลงทุน ซึ่งลูกค้าสามารถออกแบบแนวทางการลงทุนที่สอดคล้องกับความต้องการ และบรรลุเป้าหมายในชีวิต 
โซนที่ 3 เป็นการลงทุนในกองทุนรวมเพื่อการประหยัดภาษีทั้ง RMF และ LTF จาก บลจ.กรุงไทย ส่วนโซนที่ 4 เป็นผลิตภัณฑ์และช่องทางลงทุนที่หลากหลาย พร้อมพบนักวิเคราะห์ฯจากบล. เคที ซีมิโก้
นางกิตติยา โตธนะเกษม กล่าวต่อไปว่า บริการทางการเงินและการลงทุนทั้งหมดของธนาคารและบริษัทในเครือ จะมีผู้เชี่ยวชาญพร้อมให้คำปรึกษา นอกจากนี้ยังให้ส่วนลดและสิทธิพิเศษ ได้สิทธิลุ้นรับของรางวัล เช่นรถยนต์ Nissan March โทรศัพท์ Blackberry และ iPhone ตลอดจนของที่ระลึกต่างๆเมื่อมาเยี่ยมชมบูธหรือใช้บริการ